দ্বিতীয় প্রজন্মের মাইক্রোপ্রসেসর বুলডোজার : ২০১১ ছিল মাইক্রোচিপ নির্মাতাদের জন্য উৎসবের বছর। বছরের শুরুতে বিশ্বের অন্যতম চিপ প্রস্তুতকারী প্রতিষ্ঠান ইন্টেল বাজারে এনেছে দ্বিতীয় প্রজন্মের মাইক্রো প্রসেসর স্যান্ডিব্রিজ। বছরের মাঝামাঝি সময়ে বাজারে এসেছে ডেস্কটপ কম্পিউটারে ব্যবহার উপযোগী এএমডির বুলডোজার প্রসেসর। বুলডোজার তৈরি হয়েছে ক্যালিফোর্নিয়ার মিলপিটাসে অবস্থিত গ্লোবাল ফাউন্ডারিজে। এটি বিশ্বের একক বৃহত্তর সেমিকন্ডাক্টর নির্মাতা প্রতিষ্ঠান। অ্যাডভান্স মাইক্রো ডিভাইস বা এএমডি প্রসেসর সবার কাছে পরিচিত। এএমডি ১৯৮২ সালে প্রথম ইন্টেলের সাথে চুক্তিবদ্ধ হয়ে আইবিএম পিসির জন্য এম২৮৬ প্রসেসর তৈরি করে। পর্যায়ক্রমে এএমডি মাইক্রো প্রসেসর ধারায় যোগ হয়েছে অ্যাথলন, ডুরন, শেম্প্রন, এথলন ৬৪, অপটেরন ও ফেনম। বর্তমান সময়ের আলোচিত হচ্ছে এএমডির দ্বিতীয় প্রজন্মের মাইক্রো প্রসেসর বুলডোজার ও ববকাট। ২০১১ সালের মাঝামাঝি সময়ে ‘বুলডোজার’ বাজারে এসেছে। বুলডোজার মাইক্রো-আর্কিটেক্সচার নিয়ে এএমডির পরিকল্পনা অনেক বড় ও দীর্ঘমেয়াদি। এর মানোন্নয়নের দিকে নজর দিয়েছে প্রতিষ্ঠানটি। ২০১২ সাল নাগাদ ২০ কোরের চিপ বাজারে আনার মহাপরিকল্পনা হাতে নিয়েছে।